ພັກເພື່ອໄທມີແຜນ ຈະປະຕິບັດຕາມສັນຍາ ທີ່ວ່າ ຈະປັບ ຄ່າແຮງງານຕໍ່າສຸດ ເພີ່ມຂຶ້ນ ເປັນສອງເທົ່າຕົວ
ແຕ່ພວກນັກວິເຄາະກ່າວວ່າ ການຂຶ້ນຄ່າແຮງແຕ່ພຽງຢ່າງດຽວ ໂດຍບໍ່ມີການເພີ່ມພູນ ຜົນຜະລິດຂອງປະເທດນັ້ນ ກໍຈະໃຊ້ການບໍ່ໄດ້.
ທ່ານນາງ ຢີ່ງລັກ ຊິນນະວັດ ນາຍົກລັດຖະມົນຕີທີ່ຖືກເລືອກຕັ້ງໃໝ່ໆຂອງໄທ ກ່າວວ່າ ລັດຖະບານຊຸດໃໝ່ຂອງໄທ ຈະຜັກດັນຕໍ່ໄປຂ້າງໜ້າຕາມທີ່ໄດ້ໃຫ້ສັນຍາໄວ້ກັບປະຊາຊົນເວລາໂຄສະນາຫາສຽງເລືອກຕັ້ງ ເພື່ອເພີ່ມຄ່າແຮງງານຕໍ່າສຸດຂຶ້ນອີກເປັນສອງເທົ່າຕົວນັ້ນ ເຖິງແມ່ນຈະມີຄວາມຢ້ານກົວວ່າຈະກໍ່ໃຫ້ເກີດສະພາວະເງິນເຟີ້ ເພີ່ມຂຶ້ນອີກກໍຕາມ ທອງປານຈະນໍາ ເອົາລາຍງານຂອງຜູ້ສື່ຂ່າວວີໂອ Ron Corben ກ່ຽວກັບເລຶ່ອງນີ້ຈາກບາງ ກອກ ມາສະເໜີທ່ານ ເມື່ອວັນສຸກແລ້ວນີ້ ທ່ານນາງ ຢິ່ງລັກ ຊິນນະວັດ ນາຍົກລັດຖະມົນຕີໄທ ໄດ້ຍຶດໝັ້ນໃນຄໍາໝັ້ນສັນຍາທີ່ໄດ້ໃຫ້ໄວ້ໃນຕອນໂຄສະນາຫາສຽງເລືອກຕັ້ງ ໂດຍກ່າວວ່າຈະຂຶ້ນຄ່າແຮງງານ ຕໍ່າສຸດໃຫ້ພວກຄົນງານໄທນັ້ນ ແຕ່ທ່ານນາງກໍກ່າວວ່າ ກ່ອນຈະມີການຈັດຕັ້ງປະຕິບັດນະໂຍບາຍນີ້ ທ່ານນາງຈະທໍາການເຈລະຈາກັບວົງການທຸລະກິດ ແລະພາກສ່ວນແຮງງານເສຍກ່ອນ ໃນການໃຫ້ສໍາພາດຂ່າວແກ່ສື່ມວນຊົນໃນມື້ວັນສຸກນັ້ນ ທ່ານນາງ ຢິ່ງລັກ ກ່າວວ່າ ລັດຖະ ບານຈະຄ່ອຍໆຈັດຕັ້ງປະຕິບັດນະໂຍບາຍດັ່ງກ່າວ ແລະຜ່ອນເບົາຜົນກະທົບຕໍ່ວົງການທຸລະ ກິດ ໂດຍຜ່ານການລົດຜ່ອນພາສີໃຫ້ພວກບໍລິສັດໃຫຍ່ໆ ທ່ານນາງ ຢິ່ງລັກ ກ່າວວ່າ: ການເຄຶ່ອນໄຫວເພື່ອປັບຄ່າແຮງງານຕໍ່າສຸດຂຶ້ນ ເປັນສອງເທົ່າຕົວ ຄືປະມານ 300 ບາດຕໍ່ມື້ແມ່ນ ເປັນນຶ່ງໃນຄໍາໝັ້ນສັນຍາໃນການ ໂຄສະນາຫາສຽງຫລາຍໆຢ່າງ ທີ່ພັກເພື່ອໄທໄດ້ໃຫ້ໄວ້ກ່ອນໜ້າ ການເລືອກຕັ້ງ ພັກເພື່ອໄທ ຊຶ່ງ ເປັນພັກຝ່າຍຄ້ານ ຍາດໄຊຊະ ນະມາໄດ້ດ້ວຍຄະແນນສຽງຖ້ວມ ລົ້ນ ຈາກລັດຖະບານຊຸດປັດຈຸ ບັນ ກໍຄືພັກປະຊາທິປັດນັ້ນ ໃນ ການເລືອກຕັ້ງທົ່ວປະເທດເມື່ອ ວັນວັນອາທິດທີ່ 3 ຂອງເດືອນ ນີ້ ແລະເວລານີ້ກໍ ກໍາລັງກຽມ ປະກອບລັດຖະບານປະສົມຂຶ້ນ ເພື່ອທີ່ຈະເຂົ້າຄອບຄອງບ່ອນ ນັ່ງ 300 ບ່ອນ ໃນສະພາທີ່ມີບ່ອນນັ່ງ ຈໍານວນທັງໝົດ 500 ບ່ອນນັ້ນ ບັນດາກຸ່ມແຮງງານໄທກ່າວວ່າ ໄດ້ມີການໃຫ້ຄວາມໝັ້ນໃຈແກ່ພວກເຂົາເຈົ້າວ່າ ລັດຖະບານຊຸດໃໝ່ນີ້ຈະຂຶ້ນຄ່າແຮງຕໍ່າສຸດ ຕາມທີ່ໄດ້ໃຫ້ສັນຍາໄວ້ ທ່ານ ຊາລີ ລອຍສູງ(Chalee Loisung) ປະທານກໍາມະການສາມະຄີແຮງງານໄທ ກ່າວ ວ່າ ລັດຖະບານຄວນຈະຈັດຕັ້ງປະຕິບັດນະໂຍບາຍຂຶ້ນຄ່າແຮງງານຕໍ່າສຸດນັ້ນ ທັນທີທີ່ເຂົ້າ ມາກໍາອໍານາດບໍລິຫານປະເທດແລ້ວ ແຕ່ໃນຂະນະດຽວກັນ ທ່ານກໍກ່າວວ່າ ລັດຖະບານ ຄວນຈະຫລີກລ່ຽງຜົນກະທົບໃນທາງລົບ ຕໍ່ເສດຖະກິດໄທ // ສຽງພາສາໄທ // ທ່ານ ຊາລີ ເວົ້າວ່າ ລັດຖະບານໄດ້ບອກພວກກຸ່ມແຮງງານວ່າ ຕົນຍຶດໝັ້ນຕໍ່ຄໍາໝັ້ນສັນຍາ ທີ່ຈະຂຶ້ນຄ່າແຮງງານຕໍ່າສຸດນັ້ນ ເພື່ອຊ່ວຍໃຫ້ປະຊາຊົນມີມາດຕະຖານການຄອງຊີບສູງຂຶ້ນ ກວ່າເກົ່າ ແຕ່ທ່ານກໍກ່າວວ່າ ໃນຂະນະທີ່ລາຍໄດ້ຂອງຄອບຄົວສູງຂຶ້ນນັ້ນ ພວກນາຍຈ້າງ ທັງຫລາຍກໍອາດຈະຕ້ອງການຄວາມຊ່ວຍເຫລືອເຊັ່ນກັນ ທ່ານທະວີ ເຕຊະທີຣະວັດ ຫົວໜ້າສະພາສະຫະພັນການຄ້າໄທ ສະໜັບໜຸນຄໍາໝັ້ນສັນຍາ ທີ່ຈະຂຶ້ນຄ່າແຮງງານຕໍ່າສຸດຂອງລັດຖະບານຊຸດໃໝ່ ແຕ່ກໍກ່າວວ່າ ການເຈລະຈາຕໍ່ຮອງກັນໃນບັ້ນສຸດທ້າຍແລ້ວ ແມ່ນຈະຂຶ້ນຢູ່ກັບຜູ້ທີ່ຈະມາ ເປັນລັດຖະມົນຕີກະຊວງແຮງງານ // ສຽງພາສາໄທ // ທ່ານທະວີ ເວົ້າວ່າ ລັດຖະບານໄດ້ເວົ້າຊໍ້າແລ້ວຊໍ້າອີກວ່າ “ພວກເຮົາສາມາດເຮັດໄດ້” ແຕ່ ພວກກຸ່ມກໍາມະກອນກໍຕ້ອງໄດ້ລໍຄອຍເບິ່ງວ່າໃຜຈະຖືກແຕ່ງຕັ້ງເປັນລັດຖະມົນຕີກະຊວງ ແຮງງານ ຫລັງຈາກນັ້ນແລ້ວພວກສະຫະພັນການຄ້າ ກໍສາມາດທີ່ຈະເຈລະຈາກັນໄດ້ ທາງຝ່າຍວົງການທຸລະກິດຂອງໄທແລະຂອງຕ່າງປະເທດນັ້ນ ແມ່ນບໍ່ໄດ້ມີຄວາມກະຕືລື ລົ້ນພໍປານໃດ ກ່ຽວກັບການຂຶ້ນຄ່າແຮງງານຕໍ່າສຸດນັ້ນ ຍ້ອນວ່າລາຍຈ່າຍບັນຊີເງິນເດືອນ ຂອງພວກເຂົາເຈົ້າຈະສູງຂຶ້ນ ແລະມັນອາດສາມາດນໍາໄປສູ່ສະພາວະເງິນເຟີ້ ເພີ່ມຂຶ້ນໄດ້ ທ່ານ ນັນດໍ ວອນ ເດີ ລູເຫ(Nandor von der Luehe) ປະທານຮ່ວມຫໍການຄ້າຕ່າງ ປະເທດ ກ່າວວ່າ ເລື່ອງການເພີ່ມຄ່າແຮງງານນັ້ນ ແມ່ນໄດ້ຖືກຍົກຂຶ້ນມາກ່າວອ້າງກັນ ຢ່າງກວ້າງຂວາງ ໂດຍພວກນັກການເມືອງຫາສຽງເລືອກຕັ້ງທັງຫລາຍ ແຕ່ຈະສາມາດ ເຮັດໄດ້ ກໍຕໍ່ເມື່ອມີການປັບປຸງຄວາມສາມາດຜະລິດໃຫ້ດີຂຶ້ນເທົ່ານັ້ນ ທ່ານ ນັນດໍ ວອນ ເດີ ລູເຫ ເວົ້າວ່າ: ນອກນີ້ແລ້ວ ລັດຖະບານຊຸດໃໝ່ທີ່ນໍາພາໂດຍພັກເພື່ອໄທນັ້ນ ກໍຍັງວາງແຜນການ ທີ່ຈະ ປະຕິບັດຕາມຄໍາໝັ້ນສັນຍາ ທີ່ຈະເພີ່ມງົບປະມານສໍາລັບໂຄງການພັທະນາເຂດຊົນນະບົດ ນັ້ນອີກ ແຕ່ພວກນັກເສດຖະສາດໄດ້ຕັກເຕືອນຕໍ່ການຢືມເງິນມາໃຊ້ ເປັນງົບປະມານໃຊ້ ຈ່າຍໃນໂຄງການພັດທະນາທີ່ໃຫຍ່ໂຕ ທີ່ແນເປົ້າໝາຍໃສ່ການກະຕຸກຊຸກຍູ້ການເຕີບໂຕ ຂອງເສດຖະກິດນັ້ນ